
 23.5.2015
 BG
 Официален вестник на Европейския съюз
 L 128/13
 РЕГЛАМЕНТ ЗА ИЗПЪЛНЕНИЕ (ЕС) 2015/806 НА КОМИСИЯТА
 от 22 май 2015 година
 за определяне на спецификации, отнасящи се до формата на марката за доверие на ЕС за квалифицирани удостоверителни услуги
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (1), и по-специално член 23, параграф 3 от него,
 като има предвид, че:
 (1)
 В Регламент (ЕС) No 910/2014 се предвижда, че доставчиците на квалифицирани удостоверителни услуги могат да използват марка за доверие за обозначаване на такива услуги, за да се повиши доверието на потребителите и удобството за тях. Чрез тази марка за доверие квалифицираните удостоверителни услуги ясно се разграничават от другите удостоверителни услуги, като по този начин се допринася за прозрачността на пазара и така се спомага за доверието в онлайн услугите и удобството при ползването им, които са изключително важни, за да могат потребителите напълно да се възползват от електронните услуги и осъзнато да разчитат на тях.
 (2)
 Комисията организира конкурс за студентите по изкуство и дизайн от държавите членки, за да събере предложения за нов логотип. Жури от експерти избра трите най-добри предложения въз основа на критериите, определени в техническите и художествените спецификации за конкурса e-Mark U Trust. От 14 октомври до 14 ноември 2014 г. беше проведена онлайн консултация. Предложеният логотип, избран от мнозинството от посетителите на уебсайта през този период и одобрен с окончателно решение на журито, сега трябва да се приеме като нова марка за доверие на ЕС за квалифицирани удостоверителни услуги.
 (3)
 С оглед използването на логотипа да стане възможно веднага щом стане приложимо съгласно законодателството на ЕС и да се осигури ефективното функциониране на вътрешния пазар на ЕС, както и за да се гарантира лоялната конкуренция и да се защитят интересите на потребителите, новата марка за доверие на ЕС за квалифицирани удостоверителни услуги беше регистрирана като колективна марка в Британската служба за интелектуална собственост и следователно е в сила, използваема и защитена. Логотипът ще бъде регистриран също в регистрите на Съюза и в международните регистри.
 (4)
 Мерките, предвидени в настоящия регламент, са в съответствие със становището на комитета, създаден съгласно член 48 от Регламент (ЕО) No 910/2014,
 ПРИЕ НАСТОЯЩИЯ РЕГЛАМЕНТ:
 Член 1
 Марката за доверие на ЕС за квалифицирани удостоверителни услуги трябва да бъде във формата, посочена в приложения I и II, без да се засягат разпоредбите, предвидени в член 2.
 Член 2
 1. Референтните цветове за марката за доверие на ЕС за квалифицирани удостоверителни услуги са Pantone No 654 и 116; или синьо (100 % синьозелено + 78 % пурпурно + 25 % жълто + 9 % черно) и жълто (19 % пурпурно + 95 % жълто), ако се използва четирицветен процес; когато се използват RGB цветове, референтните цветове са синьо (43 червено + 67 зелено + 117 синьо)